गाउँका किसानले आफ्नै बारी र खरबारीमा भएका जडीबुटी चिन्न नसक्दा त्यसबाट आम्दानी लिन नसकेको माओवादी केन्द्रका जिल्ला इन्चार्ज बीरबहादुर कार्कीले बताए । उनले झन्डै ५ वर्षदेखि जिल्लामै सिस्नो, असुरो, टिमुर लगायत बनजन्य जडीबुटी प्रशोधन गरेर बिक्री गर्दै आएका छन् । ‘हाम्रै जिल्लामा करोडौं मूल्यका जडीबुटी छन्,’ उनले भने, ‘तर कुनै उपयोग हुन नसक्दा सडेर खेर गइरहेको छ ।’ उनले झन्डै ४ लाख लगानीमा जडीबुटीहरूका बिरुवा उत्पादन र वनजन्य जडीबुटीको प्रशोधन गर्दै आएका छन् । संजीवन, कुरिलो, तेजपात, सुगन्धवाल, चिराइतोलगायतका बिरुवा पनि उत्पादन गरेका छन् ।
